«Спартак-Налшыкым» адрейхэр щхьэщокI
Урысей Федерацэм футболымкIэ и япэ дивизионым шыщхьэуIум и 2-м зи чэзу джэгугъуэр щекIуэкIащ. ЗыIущIэн хуея Новокузнецк и «Металлург-Кузбасс»-р зэхьэзэхуэм зэрыхэкIыжар и щхьэусыгъуэу «Спартак-Налшыкым» а махуэм зигъэпсэхуащ. Абы щыгъуэми адрей командэхэм зэпэщIэтыныгъэ гуащIэ ирагъэкIуэкIащ.
Мэрем кIуам зэхьэрхуэрэгъуахэм ящыщу, дауи, япэу утыку къихьащ Владивосток щызэдэджэгуахэр. Ди зэманымкIэ махуэ шэджагъуэм, езыхэм яймкIэ — пщыхьэщхьэ кIасэм, КъуэкIыпIэ Жыжьэм щызэIущIат «Луч-Энергия»-мрэ Нижнекамск и «Нефтехимик»-мрэ. ЗэпэщIэува лъэныкъуэхэр зыр адрейм къыпикIуэтакъым икIи зэрытемыгъэкIуауэ, бжыгъэри къызэIуамыхауэ ахэр зэбгъэдэкIыжащ.
КъыкIэлъыкIуэу джэгугъуэ махуэр Сыбырым къэIэпхъуащ. А щIыпIэм щыщу япэ дивизионым хэт «Енисей»-мрэ «Сибирь»-мрэ Красноярск щызэIущIащ. Абыхэми я зэпэщIэтыныгъэр къызэрыгуэкIыу щытакъым. Хэгъэрейхэм бжыгъэр къызэIуаха пэтми, хьэщIэхэм хуэфэщэн жэуап къратыжыфащ икIи зэрытемыгъэкIуауэ, 1:1-уэ, я зэIущIэр яухащ.
КъуэкIыпIэ Жыжьэмрэ Сыбырымрэ яужькIэ къэралым и Европэ Iыхьэм щыIэ къалэхэм джэгугъуэм щыпащащ. Абыхэм къахэгъэщыпхъэщ зэхьэзэхуэм бжьыпэр щызыубыда «Арсенал»-мрэ «Мордовия»-мрэ я стадионхэм щрагъэкIуэкIа зэIущIэхэр. Туладэсхэм я пашэныгъэр ягъэбыдащ, Ярославль икIа «Шинник»-м бжыгъэшхуэкIэ, 4:0-у, текIуэри. Абы щыгъуэми саранскдэсхэр зы топ закъуэм ирикъуащ Оренбург и «Газовик»-р хагъэщIэн папщIэ. Иджыри къэс турнир таблицэм етIуанэ-ещанэ увыпIэхэр щызы-Iыгъа командэхэм я зэIущIэр 1:0-у иухащ.
Калининград щыIэу мыхьэнэшхуэ зиIэ текIуэныгъэ къихьащ Владикавказ и «Ала-ния»-м. Ар 1:0-у щIыпIэ «Балтика»-м ефIэкIащ. Адрей ди гъунэгъухэр нэхъ хуэмыхуащ — Белгород кIуа «Ангушт»-р абы и «Салют»-м 3:0-у къыхигъэщIащ. Ингушхэм мы зэIущIэм зэкIэ тэмэму щадэIэпыкъуфакъым махуэ зытIущ ипэкIэ къахыхьа гъуащхьауэ КIурашын Азэмэти.
Аргуэру къыхагъэщIащ бэкIэ зыщыгугъ «Торпедо»-р. Мэзкуудэсхэм я стадионым 1:0-у къащефIэкIащ Дзержинск икIа «Химик»-р.
ЗэрытемыгъэкIуауэ, 0:0-у, иухащ «Динамо» (Санкт-Петербург) — «СКА-Энергия» (Хабаровск) зэIущIэр. Топ зырызкIэ зэхъуэжащ Волгоград щызэдэджэгуа «Ротор»-мрэ «Уфа»-мрэ (1:1).
Япэ дивизионым зи чэзу, ебланэ, джэгугъуэр пщэдей щызэхэтынущ. «Спартак-Налшыкыр» Красноярск къалэм абы и «Енисей»-м щыIущIэнущ. Пашэхэм очкоибгъу-пщIыкIэ къазэрыкIэрыхуар къэплъытэмэ, ди щIалэхэр Iэмал имыIэу хэгъэрейхэм ятекIуэн хуейщ.
Жыласэ Заурбэч.
